Timo Soini julkaisi kirjan populismista – ”Perustin niin hyvän puolueen, että kyllä sitä Halla-ahokin pystyy johtamaan”

Soini sanoo, että perussuomalaisissa ei parane arvostella puolueen maahanmuuttolinjauksia.

Perussuomalaisten entinen puheenjohtaja Timo Soini astui maanantaina julkisuuteen seitsemän kuukauden tauon jälkeen. Syynä on hänen kirjoittamansa populismia käsittelevä kirja, jonka nimi on lyhykäisyydessään Populismi.

Soini on ollut yksi Suomen 2000-luvun tärkeimmistä poliitikoista, mutta hän jätti politiikan ja vetäytyi julkisuudesta, kun hallitus vaihtui ja hänen pestinsä ulkoministerinä päättyi viime kesän kynnyksellä.